Tzipi Hotovely

Tzipora (Tzipi) Hotovely, Hebreeus: צפורה (ציפי) חוֹטוֹבֵלי , (gebore 2 Desember 1978 in Rehovot) is 'n voormalige Israelse politikus wat aan die Likoed-party behoort. Sedert Augustus 2020 dien sy as Israel se eerste vroulike ambassadeur in die Verenigde Koninkryk.

Van Februarie 2009 tot Julie 2020 was sy 'n lid van die Knesset gewees. Sy was die jongste verkose lid van die 18de Knesset gewees. In Maart 2013 was sy aangestel as 'n adjunk-minister in die Netanyahu III-kabinet. In Mei 2015 was sy aangestel as adjunk-minister vir buitelandse sake in die Netanyahu IV-kabinet. In Januarie 2020 was sy in dieselfde kabinet aangestel as minister van diasporasake. In die Netanyahu-Gantz-kabinet was sy van Mei tot Augustus 2020 minister van gemeenskapssake gewees.

Hotovely het in die regte studeer aan die Bar-Ilan-Universiteit en die Tel Aviv-Universiteit. Verder het sy aan twee seminaries Judaïsme gestudeer. As student was sy 'n lid van die Wêreldunie van Joodse studente (World Union of Jewish Students) gewees en het sy 'n byeenkoms van die WUJS in Suid-Afrika bygewoon. Sy het ook 'n byeenkoms van die Wêreld Bnei Akiva, die grootste Sionistiese jeugorganisasie, in Parys bygewoon.

Sedert 2006 skryf sy rubrieke vir die Maariv-koerant. Ook tree sy op in politieke debatte op die Israelse televisie.

Sy het 'n regs-Judaïstiese oortuiging en is teen die stigting van 'n Palestynse staat. Haar verkryging van 'n setel in die Knesset het sy as goddelike voorsienigheid beskou.

Tzipi Hotovely is getroud en het in Rehovot gewoon. Haar ouers kom uit Georgië.

Verwysings

Eksterne skakels 

   Amptelike webwerf
  Tzipi Hotovely, Knesset-webwerf
  Tzipi Hotovely, Deputy Minister of Foreign Affairs, lewensloop op die webwerf van die Israelse Ministerie van Buitelandse Sake.

Geboortes in 1978
Lewende mense
Israelse adjunk-ministers
Israelse ministers
Lede van die Knesset
Israelse diplomate
Israelse Jode
Ambassadeurs
Joernaliste